C 70/7

Publicarea documentului unic modificat ca urmare a aprobării unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012

(2022/C 70/06)

Comisia Europeană a aprobat prezenta modificare minoră în conformitate cu articolul 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

Cererea de aprobare a acestei modificări minore poate fi consultată în baza de date eAmbrosia a Comisiei

DOCUMENT UNIC

„Latvijas lielie pelēkie zirņi”

Nr. UE: PDO-LV-01194-AM01 – 12 aprilie 2021

DOP (X) IGP ( )

1. Denumirea

„Latvijas lielie pelēkie zirņi”

2. Statul membru sau țara terță

Letonia

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale, proaspete sau prelucrate

3.2. Descrierea produsului căruia i se aplică denumirea de la punctul 1

DOP „Latvijas lielie pelēkie zirņi” se referă la boabele uscate ale cultivarului local „Retrija” din soiul de mazăre „maculatum” (Pisum sativum L.).

Această leguminoasă uscată are următoarele caracteristici morfologice:

Aspect: boabe mari, foarte neregulate, maro cu un model marmorat care le conferă nuanțe de gri și cu hil negru.

Greutate medie: masa a 1 000 de boabe de mazăre este de 360-400 g.

Densitate aparentă: 713-790 g/l.

Caracteristicile chimice ale „Latvijas lielie pelēkie zirņi” (în %):

— umiditate: nu depășește 16 %;

— proteine brute: 20-34 %;

— grăsimi: 1,2-2,2 %;

— fibre brute: maximum 6,8 %;

— cenușă: nu depășește 3,5 %.

Boabele de mazăre „Latvijas lielie pelēkie zirņi” se consumă fără a îndepărta tegumentul (învelișul) produsului, deoarece nu poate fi separat de restul boabei; aceasta înseamnă că produsul nu se sfărâmă la fierbere, pentru că tegumentul aderă la restul boabei.

Boabele de mazăre fierte prezintă următoarele caracteristici organoleptice:

— consistență făinoasă, moale;

— ușoară aromă specifică, ce provine din tegument.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Toate etapele de producție – cultivarea, uscarea și sortarea – au loc în aria în cauză.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Aria geografică în care se produce produsul cu această DOP cuprinde aproape tot teritoriul Letoniei, cu excepția următoarelor regiuni: coasta Mării Baltice și Golful Riga până la 5 km în interiorul uscatului pe teritoriul localităților Nīca, Liepāja și Pāvilosta, zona de coastă a localității Ventspils, zona de coastă a localității Dundaga și localitățile Roja, Engure, Jūrmala, Riga, Carnikava, Ādaži, Saulkrasti și Salacgrīva.

5. Legătura cu aria geografică

Principalii factori care influențează calitatea boabelor de mazăre „Latvijas lielie pelēkie zirņi” sunt condițiile climatice locale, caracteristicile solului și factorii istorici și umani.

5.1. Specificitatea ariei geografice

Aria în care este cultivată mazărea „Latvijas lielie pelēkie zirņi” este situată într-o zonă temperată. Clima Letoniei este influențată de proximitatea mării și de masele de aer care se deplasează dinspre Oceanul Atlantic, astfel încât rezultă o climă predominant blândă și umedă, cu patru anotimpuri distincte. Cerul este adesea acoperit de nori (160-180 de zile în medie pe an), perioadele cu soare reprezentând în medie 1 790 de ore pe an. Din mai până în august se înregistrează cel mai mare număr de zile însorite, în medie 28-30, când soarele strălucește timp de 8-10 ore pe zi. Precipitațiile medii variază între 574 și 691 mm pe an. Clima predominant blândă și umedă creează toate condițiile prealabile pentru creșterea, înflorirea și dezvoltarea în condiții optime a „Latvijas lielie pelēkie zirņi”, de aceea tocmai în această arie geografică se exprimă cel mai bine calitățile și caracteristicile acestor leguminoase.

Solurile din aria geografică delimitată, de calitate moderată și bună, cu o textură granulometrică argilo-calcaroasă și cu un pH optim de aproximativ 7, sunt esențiale pentru dezvoltarea optimă a „Latvijas lielie pelēkie zirņi”.

5.2. Specificitatea produsului

Boabele uscate de „Latvijas lielie pelēkie zirņi” se disting de boabele celorlalte soiuri de mazăre prin faptul că sunt mari și neregulate (1 000 de boabe au o masă de 360-400 g). Numărul limitat de boabe dintr-o păstaie este compensat prin bunele calități culinare ale boabelor, cum ar fi timpul de fierbere relativ scurt (cu aproximativ 10 minute mai puțin decât pentru alte soiuri de mazăre). Caracteristicile boabelor de mazăre fierte: o consistență făinoasă, moale, precum și o ușoară aromă specifică, ce provine din tegument.

Boabele de mazăre „Latvijas lielie pelēkie zirņi” se consumă fără a îndepărta tegumentul (învelișul) produsului, deoarece nu poate fi separat de restul boabei; aceasta înseamnă că produsul nu se sfărâmă la fierbere, pentru că tegumentul aderă la restul boabei.

5.3. Legătura cauzală dintre aria geografică și calitatea sau caracteristicile produsului

„Latvijas lielie pelēkie zirņi” este un produs dezvoltat exclusiv sub influența condițiilor naturale specifice și ca rezultat al competențelor producătorilor locali.

1. Factorii de mediu care garantează faptul că produsul are caracteristici calitative superioare (boabele sunt neregulate și au o consistență făinoasă):

— Clima: diferențele de umiditate și de temperatură, în diferite etape de creștere a plantelor, sunt de o importanță crucială pentru obținerea unor boabe așa de mari. Mazărea „Latvijas lielie pelēkie zirņi” are o perioadă lungă de vegetație, cu o durată de 80-115 zile. La începutul perioadei de vegetație, produsul crește și se dezvoltă relativ lent, dar apoi înflorirea și maturarea au loc destul de rapid. Prin urmare, condițiile climatice din Letonia favorizează obținerea unei producții de înaltă calitate (boabe neregulate, consistență făinoasă, timp scurt de fierbere). În perioada înfloririi, și în special cu ocazia formării păstăilor (în a doua jumătate a lunii iunie și prima jumătate a lunii iulie), este foarte important ca vremea să fie suficient de umedă, deoarece acest lucru are o influență decisivă asupra mărimii boabelor și asupra grosimii tegumentului. În această perioadă, umiditatea excesivă ar întârzia maturarea boabelor, iar clima prea uscată ar duce la obținerea de boabe de mazăre mai mici și cu un tegument mai gros. În ambele cazuri, rezultatul este prelungirea timpului de fierbere și o deteriorare a caracteristicilor gustative ale cultivarului. De aceea mazărea trebuie semănată devreme, încă din ultimele 10 zile din luna aprilie, dar nu mai târziu de prima decadă a lunii mai.

— Solul are un pH optim de 7. Mazărea „Latvijas lielie pelēkie zirņi” este mai exigentă în ceea ce privește mediul de cultură decât alte soiuri de mazăre. Produsul este adaptat la solurile de calitate moderată și bună, cu o textură granulometrică argilo-calcaroasă, dar producții mai mici se pot obține și pe soluri de calitate scăzută, argilo-nisipoase sau minerale nămoloase. „Latvijas lielie pelēkie zirņi” necesită un pH optim al solului de aproximativ 7, mai mare decât în cazul altor soiuri de mazăre, mai puțin exigente.

2. Factori istorici și umani:

de-a lungul timpului, cultivarea și selecția „Latvijas lielie pelēkie zirņi” în aria geografică delimitată au dus la obținerea unui soi de înaltă calitate, care este perfect adaptat la condițiile locale și care a devenit o referință gastronomică.

În Letonia există o îndelungată tradiție a cultivării de mazăre gri. Acest soi de mazăre este cultivat în Letonia încă din secolul al XVIII-lea. La începutul secolului al XX-lea au fost publicate articole referitoare la caracteristicile cultivării de mazăre „gri”. În Letonia, ameliorarea plantelor de mazăre a început în anul 1925, la Institutul național pentru ameliorarea cerealelor din Stende, continuând la Institutul național pentru ameliorarea plantelor din Priekuļi începând din anul 1945, ceea ce demonstrează că această cultură este posibilă pe întregul teritoriu al țării. Ameliorarea plantelor de „Latvijas lielie pelēkie zirņi” a fost inițiată de oameni obișnuiți pornind de la soiul de mazăre Vidzeme, cu boabe mari și maro. Utilizând materialul astfel selectat și ameliorându-l printr-o selecție specifică, de exemplu pentru a elimina gustul amar al boabelor din soiurile sălbatice și pentru a obține boabe care au un gust și un aspect bune atunci când sunt fierte, Institutul național pentru ameliorarea plantelor din Priekuļi a creat cultivarul „Retrija” al mazării „Latvijas lielie pelēkie zirņi”, singurul care are boabe așa de mari.

Tehnicile de cultivare și de recoltare dezvoltate de-a lungul mai multor ani au o importanță esențială pentru a asigura atât o creștere a producției totale, cât și un produs de calitate superioară. Printre acestea se numără, de exemplu, pregătirea solului, alegerea proporției potrivite pentru culturi mixte, precum și alegerea momentului oportun pentru recoltă. Mazărea „Latvijas lielie pelēkie zirņi” este cultivată doar în culturi mixte, împreună cu cereale (ovăz, orz sau grâu de primăvară), care au rolul de suport. Proporția diferitelor culturi din plantațiile mixte trebuie să fie după cum urmează: raportul dintre mazărea „Latvijas lielie pelēkie zirņi” și cereale este de 1:2 sau de 1:1.

Treieratul produsului cu batoza necesită o îndemânare și o atenție deosebite, deoarece la maturitate mazărea „Latvijas lielie pelēkie zirņi” se sparge foarte ușor în două. După recoltarea produsului, acesta este uscat cu atenție în mașini de uscat.

Letonii consumă mazăre de secole. Mazărea, orzul și fasolea au stat la baza alimentației lor încă de dinaintea erei noastre și au rămas importante până la introducerea cartofilor în secolul al XIX-lea. În prezent, ghidurile turistice menționează că mazărea gri cu șuncă este o mâncare letonă tipică ce merită să fie gustată.

Trimitere la publicarea caietului de sarcini

[articolul 6 alineatul (1) al doilea paragraf din regulament]

https://www.pvd.gov.lv/lv/lauksaimniecibas-un-partikas-produktu-norazu-registracija

(1) JO L 179, 19.6.2014, p. 17.